Na osnovu člana 9. Ustava Bosansko-podrinjskog kantona Goražde (primjena najvišeg nivoa međunarodno priznatih ljudskih prava i sloboda), člana 10. Ustava Bosansko-podrinjskog kantona Goražde (uvođenje efikasnih instrumenata zaštite prava građana), člana 11. Ustava Bosansko-podrinjskog kantona Goražde (pomoć povratnicima i socijalno ugroženim), člana 14. Ustava Bosansko-podrinjskog kantona Goražde (pomoć porodicama poginulih, ratnih vojnih invalida i boraca domovinkog rata), člana 15. I 16. Ustava Bosansko-podrinjskog kantona Goražde, (određivanje nadležnosti i isključive nadležnosti kantona), člana 18. Ustava Bosansko-podrinjskog kantona Goražde (vršenja nadležnosti), člana 23. Ustava Bosansko-podrinjskog kantona Goražde, člana 28. Ustava Bosansko-podrinjskog kantona Goražde i odluke, na prijedlog Vlade Bosansko-podrinjskog kantona Goražde, Skupština Bosansko-podrinjskog kantona Goražde, na vanrednoj sjednici održanoj dana 02. 2014. godiine, donosi

**O D L U K U**

**o**

INTERVENTNIM MJERAMA ZAŠTITE GRAĐANSKIH, EKONOMSKIH I SOCIJALNIH PRAVA

Član 1.

(PREDMET ODLUKE)

Odluka o interventnim mjerama zaštite ekonomskih i socijalnih prava stanovnika Bosansko-podrinjskog kantona Goražde (u daljem tekstu: ODLUKA), donosi Skupština Bosansko-podrinjskog kantona Goražde (u daljem tekstu: SKUPŠTINA) radi izvršavanja nadležnosti organa uprave i njenog djelovanja u cilju zaštite, osiguranja i razvoja Ustavom zagarantovanih prava stanovnika Bosansko-podrinjskog kantona Goražde, u vanrednim okolnostima u kojima se našla Federacija Bosne i Hercegovine, a prouzrokovana dugogodišnjom teškom ekonomskoj i socijalnoj krizi u zemlji.

Član 2.

(SVRHA ODLUKE)

Svrha donošenja ODLUKE jeste propisivanje interventnih mjera za vanrednim djelovanjem na osiguranje Ustavom zagarantovanog standarda ekonomskih i socijalnih prava građana i ublažavanje negativnih efekata krize po životni standard građana i njihovu imovinu.

Član 3.

(VRSTE INTERVENTNIH MJERA)

Ovlašćuje se VLADA KANTONA, da u rokovima koji su definisani ODLUKOM provede slijedeće mjere:

1. interventne mjere na osiguranju fizičke sigurnosti imovine i ljudi na području kantona u vanrednim okolnostima,
2. interventne mjere na osiguranju efikasnog upravljanja javnim resursima,
3. interventne mjere na poboljšanju materijalnog položaja socijalno ugroženih stanovnika kantona, uključujući mjere u oblasti zdravstva,
4. interventne mjere u oblasti ekonomskog razvoja i podsticanja zapošljavanja,
5. interventne mjere u oblasti obrazovanja, sporta i mladih,
6. interventne mjere u oblasti osiguranja vladavine prava, borbe protiv kriminala i korupcije.

Član 4.

(PRIMJENA ODLUKE)

1. Ova odluka donosi se u vanednim okolnostima i u situaciji u kojoj bi nepoduzimanje mjera moglo prouzrokovati pogoršanje ukupnog socijalnog, ekonomskog i političkog stanja u kantonu i ugrožavanje imovine i života ljudi.
2. Odluka se primjenjuje u skladu sa isključivim i pretpostavljenim nadležnostima KANTONA, u oblastima koje su propisane zakonima Kantona i Federacije BiH te u oblastima koja nisu uređena zakonima na način i rokovima propisanom ovom ODLUKOM.
3. U slučaju potrebe za tumačenjem, odredbe iz ove ODLUKE u odnosu na druge zakone biće tumačene na način propisan ovom ODLUKOM po principu pretpostavljene nadležnosti.

Član 5.

(PROVOĐENJE)

U roku od 30 dana, Vlada Bosansko-podrinjskog kantona Goražde će provesti sve mjere predviđene članom 6. i dostaviti izvještaj SKUPŠTINI, koji će istovremeno biti dostupan javnosti u potpunosti.

Član 6.

(INTERVENTNE MJERE)

1. **Interventne mjere na osiguranju fizičke sigurnosti imovine i ljudi u vanrednim okolnostima:**
2. Stavljanje u funkciju sistema civilne zaštiite.
3. Osiguranje privatne imovine od općeopasnih radnji, općeopasnim sredstvima, namjernog izazivanja eksplozija i požara i drugih općeopasnih radnji ili korištenja općeopasnih sredstvima koje mogu izazvati opasnost za život ljudi ili imovine velike vrijednosti.
4. **Interventne mjere na osiguranju efikasnijeg, pravednijeg i održivijeg upravljanja javnim resursima**:
5. Osigurati trenutno smanjenje potrošnje na tekuće izdatke organa uprave koji se finansiraju iz Budžeta (troškovi plata posanika i ministara i troškovi materijala i usluga) za 10 %, a ostvaren iznos ušteda uplatiti u fond iz člana 7. ove ODLUKE.
6. Izvršiti naplatu svih potraživanja po osnovu poreskih i neporeskih obaveza prema kantonalnom budžetu, a 50 % sredstava uplatiti u fond iz člana 7. U obaveze je potrebno uključiti i sve obaveze koje bi po pretpostavljenoj nadležnosti trebale biti uplaćene u budžet.
7. Zaustavljanje svih izdvajanja iz Budžeta za tekuće transfere i obustavljanje aktivnosti na njihovom odobravanju, izuzev aktivnosti koje su definisane zakonom i dugoročnim planovima.
8. Potpuno obustavljanje isplata za sve komisije koje se isplaćuju iz Budžeta KANTONA, a naknade za članove u komisijama koji su zaposleni u KANTONU, jedinicama lokalne samouprave, javnih preduzeća i ustanova se prestaju isplaćivati u potpunosti.
9. Javno objaviti podatke o svim primaocima sredstava iz Budžeta Bosansko- podrinjskog kantona za 2013. godinu (period 01.01.2013- 31.12.2013.), uključujući pojedinačne preglede za svaki mjesec, rangirane od najvećih pojedinačnih primanja iz budžeta, sa zakonskim obrazloženjem izdvajanja i pravnim osnovom.
10. Javno objaviti podatke o svim datim subvencijama i transferima za sva pravna i fizička lica za period 01.01.1996 – 31.12.2013. godine, sa prikazom svake pojedinačne donacije/granta/subvencije, pravnim osnovom i obrazloženjem. Podaci o pomoćima po osnovu zakona iz oblasti socijalne zaštite će se dostaviti na način propisan od strane resornog ministarstva imajući u vidu zaštitu ličnih podataka građana.
11. Zabrana bilo kakvog zapošljavanja osoba u KANTONU, jedinicama lokalne samouprave, javnim preduzećima i ustanovama na području kantona za vrijeme trajanja interventnih mjera.
12. **Interventne mjere na poboljšanju materijalnog položaja socijalno ugroženih lica, uključujući mjere u oblasti zdravstva**:
13. Nastaviti sa provedbom odluka Skupštine i Vlade BPK Goražde kojima se obezbjeđuje zdravstveno osiguranje za sve građane BPK Goražde.
14. U saradnji sa organizacijama koje vode brigu o zdravlju i oboljelim osobama definisati listu prioritetnih zdravstvenih potreba građana, s prijedlogom mjera koje će biti sastavni dio izvještaja iz člana 5., s prijedlogom iznosa za finansiranje urgentnih potreba u iznosu koji neće biti manji od 200.000 KM, a koji će se finansirati iz sredstava fonda.
15. U potpunosti zabraniti naplatu zdravstvenih usluga od pacijenata tokom pružanja bolničkih usluga, na način usaglašen sa Kantonalnim zavodom zdravstvenog osiguranja.
16. Odmah donijeti Bolničku listu lijekova koji će se nabavljati zdravstvenim ustanovama na teret Zavoda zdravstvenog osiguranja te na taj način omogućiti kontinuirano snabdijevanje bolnice lijekovima i zaustaviti pojavu da pacijenti sami nabavljaju lijekove.
17. Isto tako, donijeti B listu lijekova na teret Zavoda zdravstvenig osiguranja, a kojom će pacijenti dobivati besplatno ili uz participaciju lijekove koje su do sada kupovali.
18. **Interventne mjere u oblasti rada i smanjenja nezaposlenosti:**
19. Pokretanje stimulativnog programa zapošljavanja osoba mlađih od 27 godina kroz smanjenje troškova doprinosa u periodu od prve dvije godine radnog iskustva. Mjera se će provesti u saradnji i koordinaciji i saglasnost Kantonalnog zavoda zdravstvenog osiguranja. Ukupno smanjenje troškova koje poslodavci i radnici plaćaju, po ovom osnovu biće umanjeno za najmanje 20 %. Uz Izvještaj iz člana 5., bit će predložen Prijedlog odluke o utvrđivanju osnovice za obračun, način i uplatu doprinosa za zdravstveno osiguranje.
20. Osiguranje potpunog poštivanja zakona u postupku zapošljavanja osoba sa evidencije Službe za zapošljavanje BPK Goražde kako bi se garantovao ravnopravan tretman nezaposlenih lica u odnosu na njihov socijalni status, eliminisala korupcija i spriječila zloupotreba službenog položaja.
21. Obezbjeđenje potpunog poštivanja prava radnika po osnovu isplate plaća, naknada, prava na minimalno plaćeni dnevni, sedmični i godišnji odmor i drugih prava u skladu sa Općim kolektivnim ugovorom i Zakonom o radu. Podršku u radu Kantonalnoj upravi za inspekcijske poslove pružit će Uprava policije Bosansko-podrinjskog kantona Goražde, u skladu sa Zakonom o unutrašnjim poslovima. U slučaju utvrđivanja nepravilnosti prilikom vršenja inspekcijskog nadzora, za prekršioce se neće propisivati novčane kazne.
22. **interventne mjere u oblasti osiguranja vladavine prava, borbe protiv kriminala i korupcije**
23. Agencija za privatizaciju dostaviće detaljni pregled svih privatizacijskih ugovora sklopljenih od 01.01.1996 – 31.12.2012. godine putem kojih su privatizovana privredna društva, dijelovi privrednih društava i poslovni prostori u njihovom vlasništvu. Izvještaj će sadržavati vrijednost imovine koja je bila ponuđena na prodaju i datum prve prodaje, vrijednost prodate imovine u momentu prodaje, plaćeni iznos i ime i prezime kupca. U slučaju privatizacije putem javne emisije dionica, u saradnji sa Komisijom za vrijednosne papire dostaviće se lista fizičkih lica vlasnika dionica privatizovanih preduzeća. U slučaju da je vlasnik dionica privatizovanih preduzeća Fond ili društvo dostaviće se lista lica vlasnika dionica ili udjela Fonda ili društva.
24. U saradnji sa građanima ispitati sve navode o postojanju sumnje u korupciju i izvršenje krivičnh dijela putem koje je oštećen javni interes.

Član 7.

(KANTONALNI FOND)

1. Vlada kantona će uspostaviti KANTONALNI FOND ZA INTERVENTNE MJERE (u daljem tekstu: FOND) iz kojeg će se finansirati mjere iz člana 6. Sredstva Fonda će biti deponovana na namjenskom podračunu u Ministarstvu za finansije.
2. Vlada će u skladu sa posebnim propisom osigurati način obezbjeđenja dodatnih sredstava za potrebe FONDA.
3. Upravljanje Fondom će biti povjereno predstavnicima javnog, privatnog i civilnog sektora, koji će imati jednako pravo glasa.

Član 8.

(OBAVEZA ORGANA UPRAVE KANTONALNI FOND)

SVI organi uprave i ustanove su obavezni ispuniti poslove i zadatke u skladu sa ovom Odlukom. Odgovornost za rad je na rukovodiocima organa i rukovodećim državnim službenicima.

Član 9.

(ZAŠTITA POTROŠAČA)

Kantonalna uprava za inspekcijske poslove osiguraće sve mjere za zaštitu potrošača, posebno u dijelu koji garantuje osiguranje minimalnog životnog standarda.

Član 10.

(PODNOŠENJE IZVJEŠTAJA)

Vlada Kantona će u roku od 30 DANA dostaviti izvještaj o implementaciji interventnih mjera SKUPŠTINI.

Uz Izvještaj, dostaviće se predviđeni prijedlozi odluka, budžeta, zakona i drugih propisa čija promjena uslovljava provođenje mjera iz člana 6.

U mjesečnom izvještaju će se konstatovati napredak u osiguranju svrhe i ciljeva ove odluke.

Član 11.

TRAJANJE INTERVENTNIH MJERA

Provođenje interventnih mjera traje do usvajanja izvještaja u kojem je konstatovan napredak u oblastima obuhvaćenim interventnim mjerama.

Rok za pokretanje i početak provođenja mjera iz člana 6. je 7 DANA.

VLADA KANTONA će pravovremeno, objektivno i zasnovano na činjenicama informisati javnost o napretku u implementaciji mjera iz ove odluke.

Član 12.

(STUPANJE NA SNAGU)

  Ova ODLUKA stupa na snagu danom donošenja i objavit će se u "Službenim novinama Bosansko-podrinjskog kantona Goražde".

BROJ: \_\_\_\_\_\_\_\_\_   
07. FEBRUAR 2013. GODINE

PREDSJEDAVAJUĆI SKUPŠTINE

BOSANSKO-PODRINJSKOG KANTONA GORAŽDE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUAD DOŠLO